kardosdrur/scandi-wiki huggingface dataset:
Dione (mytologi)

Dione er en gudinde i den græske mytologi, der fortrinsvis dyrkedes ved oraklet i Dodone som Zeus' hustru, en rolle der normalt tilfaldt gudinden Hera. Hun optræder i de græske tekster med vidt forskellige myter. Således nævner Apollodoros hende som den 13. titan, mens Hesiod opremser hende blandt okeaniderne i Theogonien. 

Mest omtale får hun i Iliaden hvor Homer gør hende til Afrodites mor.

Men Aphrodite sig kastede ned i sin Moder Diones 
Skjød, og kjærlig i Favn hun greb sin elskede Datter, 
Klappede hende med Haand, tog Ordet og talte saalunde: 
Hvad for en Gud har gjort dig Fortræd, min elskede Datter! 
Uden at blues, som havde du aabenbart øvet en Udaad?
Fra Christian Wilsters oversættelse af Iliaden, femte sang, 370-374

Andetsteds ses Dione også som Atlas' datter og med Tantalos mor til, Pelops, Niobe og Broteas.

Græske guder
James Anderson (frimurer)

James Anderson (født 1680 i Aberdeen, Skotland, død den 28. maj 1739) var forfatter af den første moderne konstitution for det spekulative frimureri. 

Han var den anden søn i familien og blev nærmest født ind i frimureriet, idet hans far var frimurer og medlem af logen af Aberdeen som blev dannet før 1670. James´s far var forfatter til ”A Lockable Mark Book”. Der er ingen kilder der kan bekræfte hvor James Anderson var optaget i frimureriet, men det har højst sanynligt været logen i Aberdeen.
James Anderson får sin uddannelse på The Marischal College hvor han også får sin Master og sin Doktor titel i teologi. The Marischal College er i dag en del af Aberdeen Universitet.
James rejser i år 1709 til London, hvor han overtager præsteembedet i en presbyterianske kirke i Swallow Street. I 1734 flytter han til Lisle Street, da Swallow Street i forbindelse med, at Regent Street bygges ud.

Som sagt findes der ingen optegnelser over hvor James var optaget, man ved med sikkerhed at han var medlem af logen ”The Rummer and Grapes” som lå i Channel Row i Westminster. Man ved også, at han var Mestermurer i en loge for franske brødre, som hed ”Salomons Tempel No 17" og havde adresse i Hemmings Row. 
Den Ærværdige Mester af den franske loge "Salomons Tempel", var præsten John Theophilus Desaguliers som var født i La Rochelle i Frankrig og uddannet i Christ Church College i Oxford, England. J.T. Desaguliers bliver i 1719 den tredje Stormester af Storlogen af England og bliver efterfulgt af The Duke of Montague som bliver Stormester den 24. juni 1721.

James Anderson blev kaldet af Storlogen af London den 29. september 1721, hvor han blev beordret til at redigere den gamle gotiske konstitution og komme med en ny og bedre udgave. Den 27. december 1721, som også er evangelisten Johannes' dag, blev Andersons arbejde præsenteret for storlogen. Denne nye Konstitution indeholdt bl.a. Frimureriets historie helt fra Paradisets have og frem til Storlogen af Englands tilblivelse i 1717. Efter en komite havde vurderet den nye konstitution, udkom den endeligt i år 1723 i en 91 siders udgave med bl.a. Forord af forhenværende stormester J.T. Desaguliers. 
Den anden udgave udkom i år 1738 og var nu på hele 230 sider.

Kilder og henvisninger 
 http://freemasonry.bcy.ca/biography/anderson_j/anderson_j.html
 https://web.archive.org/web/20041024021210/http://www.srmason-sj.org/web/heredom-files/volume10.htm James Anderson: Man & Mason

Personer fra Aberdeen
Frimurere fra Skotland
Frøs Sparekasse

Frøs Sparekasse, tidligere Frøs Herreds Sparekasse, er en dansk sparekasse oprettet i 1872 med hovedsæde i Rødding.

Sparekassen har afdelinger fordelt over Syd- og Sønderjylland.

I august 2023 aftalte Frøs Sparekasse og Broager Sparekasse at fusionere. Sammenslutningen får navnet Sydjysk Sparekasse. Fusionen skal dog godkendes af begge sparekassers repræsentantskaber i september for at kunne træde i kraft.

Referencer

Eksterne henvisninger 
 Frøs Sparekasse 

Banker i Danmark
Danske virksomheder etableret i 1872
Maximinus 1. Thrax

Gaius Julius Verus Maximinus (ca. 173 – maj 238, kendt som Maximinus I Thrax, var romersk soldaterkejser i årene 235 – 238. Tilnavnet Trax betyder thrakeren.

Historie 
Maximinius, hvis baggrund kun er dårligt oplyst, skal have været bondesøn, og var den første ”barbar” (født i Thrakien eller nedre Møsien (nu Bulgarien), som vandt kejsermagten. Han tjente sig op gennem graderne som professionel soldat, avancerede under Septimius Severus og viste sig længe loyal over for hans slægt. Under den stigende opposition mod Alexander Severus gik han imidlertid (frivilligt eller ved pres) i spidsen for mytteriet der førte til dennes død og udråbtes derpå til kejser marts 235.

I sine tre regeringsår førte Maximinus udelukkende regeringen fra fronten i Tyskland og opholdt sig aldrig i Rom. Gennem en række dristige aktioner mod germanerne vandt han flere betydelige men ikke afgørende sejre. Derimod førte hærens stadige pengekrav til voldsomme skattepålæg og overgreb, der i samtidige kilder skildres som regulær udplyndring af civilbefolkningen. Al modstand blev slået hårdt ned af kejserens støtter i Rom.

Spændingen førte til sidst til åbent oprør i store dele af landet. En stor opstand i Nordafrika (af Gordian-slægten) blev knust af lokale generaler, men førtes videre i Italien af Senatet som herved hævdede sig sidste gang som politisk magt. Da Maximinus invaderede Italien for at slå oprøret ned, kørte han fast under belejringen af byen Aquileia og myrdedes ved et nyt mytteri af utilfredse soldater sammen med sin søn og tronfølger.

Maximinus skildres i samtidige (partiske) kilder som tapper og fysisk stærk, men brutal og primitiv. Omfanget af voldsstyret lader sig ikke påvise, men han var i alle tilfælde den første kejser i det egentlige soldateranarki.

Litteratur 
 Herodian: Herodianus. With an English translation by C. R. Whittaker, bd. 2, 1969.

Eksterne henvisninger 

 http://www.roman-emperors.org/maxthrax.htm 

Kejsere fra Romerriget
Tjek fødsels- og dødsår
Resource Description Framework

Resource Description Framework (RDF) er en mængde af specifikationer for en metadata-model, som ofte implementeres som en XML-applikation. RDF-specifikationerne vedligeholdes af World Wide Web Consortium (W3C).

RDF-metadatamodellen er funderet på tanken om at skabe udsagn om ressourcer i form af udtryk af subjekt-prædikat-typen; i RDF-terminologi kaldes dette en "tripel" (engelsk triple). Subjektet er ressourcen, dvs. den "ting" der beskrives, mens prædikatet er et træk eller aspekt ved ressourcen, som ofte udtrykker et forhold mellem subjekt og objekt. Objektet er aspektets værdi.

Dette værktøj til beskrivelse af ressourcer er en af grundstenene i W3C's bestræbelser på at skabe en semantisk web; herved forstås det stade i webbens udvikling hvor software kan lagre, udveksle og anvende metadata om enorme webressourcer og dermed sætte brugerne i stand til at håndtere disse ressourcer med større effektivitet og præcision. RDF's simple data model og mulighed for at modellere abstrakte begreber har også bidraget til dens fremtrædende betydning i applikationer til videnshåndtering uden relation til aktiviteterne omkring semantisk web.

Eksterne henvisninger 

 World Wide Web Consortium RDF homepage
 RDF Primer
 RDF Guide 
 About the search engine industry 
 The Semantic Web (for Web Developers) 
 What is RDF?
 Haystack: a revolutionary RDF-based Personal Information Manager
 Dublin Core Metadata Terms – frequently used as predicates
 A No-Nonsense Guide to Semantic Web Specs for XML People (Part I)  and A No-Nonsense Guide to Semantic Web Specs for XML People (Part II) 

Metadata
Standarder
World Wide Web
DAML

I bestræbelserne på at skabe en semantisk web sigter DARPA Agent Markup Language (DAML) mod udviklingen af en ny generation af World Wide Web, som tænkes som en web, der ikke alene, som i dag, blot kan vise indhold, men også forstå indholdets mening.

DAML-programmet har affødt opmærkningssproget DAML+OIL — en kombination af DAML og OIL (Ontology Integration Language), som 2001 blev indgivet til godkendelse hos W3C.

Meget af arbejdet med DAML er nu inkorporeret i OWL.

Se også 
 Kunstig intelligens
 DAML+OIL
 OWL

Eksterne henvisninger 
 http://www.daml.org/about.html
 http://www.w3.org/2001/sw/WebOnt/ webOnt
 http://www.w3.org/Submission/2001/12/ submission

Semantisk web
Internetteknologi
Banjul

Banjul er hovedstad i den vestafrikanske stat Gambia. Indbyggertallet for selve byen er kun 34.828, men inklusiv forstæder bor der 523.589 (2003 folketælling). Byen ligger på St Mary's Island (eller Banjul Island) hvor Gambiafloden løber ud i Atlanterhavet. Banjul er grundlagt af Storbritannien i 1816, som en handelsby. Byen hed dengang Bathurst efter Henry Bathurst, men blev ændret til Banjul i 1973.

Historie 
Briterne grundlagde byen i 1816 som en handelsstation og et udgangspunkt for at nedkæmpe slavehandelen. De gav byen navnet Bathurst efter Henry Bathurst, som var britisk minister for kolonerne. Navnet blev ændret til Banjul i 1973.

Indbyggertal

Eksterne henvisninger 

Byer i Gambia
DAML+OIL

DAML+OIL er metasprog til beskrivelse af ontologier, som bygger på XML og RDF. DAML-ONT (Darpa Agent Markup Language – Ontology) og OIL (engelsk Ontology Inference Layer) flyder sammen i DAML+OIL. Sproget indeholder mange konstrukter fra rammebaserede sprog.

I dag videreudvikler man ikke længere på DAML+OIL, idet W3C-projektet Web Ontology Language (OWL) betragtes som en afløser.

Markup language
Maxentius

Maxentius (egl. Marcus Aurelius Valerius Maxentius), (ca. 278-28. oktober 312), romersk kejser i vest 306-312, kendt som Konstantin den Stores modstander.

Han var søn af kejser Maximian Herculius og voksede op i vest, blev svigersøn til kejser Galerius, men blev holdt uden for tronfølgen 305 på grund af strid med enten faderen eller svigerfaderen. Da Constantius Chlorus døde 306, lod Maxentius sig udråbe til kejser i vest i konkurrence med Konstantin og fik (måske ved pres) Maximian til at støtte hans krav. Sammen med denne besejrede og henrettede han den udpegede nye kejser Valerius Severus og afviste bagefter med succes Galerius’ invasionsforsøg.

I disse år styrede Maxentius Sydvesteuropa med centrum i Rom, mens han overlod Konstantin England og Frankrig. Hans strid med faderen førte imidlertid til nye krige, hvorunder denne søgte Konstantins hjælp, men selv blev fanget og døde. 312 kom det til et endeligt opgør, Maxentius allierede sig med Maximinus Daza, Konstantin invaderede Italien, og da Maxentius ville afvise angrebet blev han besejret i slaget ved Den Milviske Bro i oktober og druknede under flugten. Slaget sikrede Konstantin enemagten i vest og blev berømt ved Konstantins påståede syn af et kors.

Maxentius har, som Konstantins fjende, generelt fået et ringe eftermæle; han skildres som arrogant og magtlysten. Dette modsiges for så vidt ikke af begivenhederne, derimod er det næppe rigtigt at opfatte som som en religiøs modpol til Konstantin, da han selv synes at have vist stor tolerance over for kristendommen. 

Det kendte Romulus’ Tempel på Forum Romanum er opkaldt efter hans søn, der døde ganske ung.

Litteratur 
 Hal Koch: Konstantin den Store. Pax Romana – Pax Christiana. 1952; ny udg. 1961.

Eksterne henvisninger 

 http://www.earlychurch.org.uk/lactantius.php (links til historikeren Lactantius)
 http://www.roman-emperors.org/maxentiu.htm

Kejsere fra Romerriget
Tjek fødselsår
OIL

OIL (Ontology Inference Layer eller Ontology Interchange Language) kan betragtes som en infrastruktur for webontologier til semantisk web. OIL er baseret på begreber udviklet i beskrivelseslogikken.

OIL er udviklet på Vrije Universiteit i Amsterdam i Nederlandene.

Meget af arbejdet i OIL er nu inkorporeret i Web Ontology Language (OWL).

See also
 beskrivelseslogik
 DAML
 DAML+OIL
 Webontologier

Internetteknologi

de:Ontology Inference Layer
Neritan Ceka

Neritan Ceka (født 11. februar 1941) er en albansk politiker og arkæolog.

Karriere som arkæolog 

Ceka begyndte sin offentlige karriere som universitetsforsker, skrev disputats og blev professor ved Tiranas Universitet.

Engagerede sig i politik. Medlem af Demokraterne. Uoverens med Sali Berisha 

Ved Hoxha-styrets sammenbrud engagerede han sig i politik og var til at begynde med medlem af Demokraterne.

Neritan Ceka kom tidligt uoverens med Sali Berisha, trådte ud af Demokraterne og etablerede – sammen med andre – et nyt parti, Demokratisk Alliance.

Samarbejde med venstrefløjen. Genvalg i 2005. Afviste følerier fra Demokraterne 

Demokratisk Alliance har gennem nogle år samarbejdet med venstrefløjen, herunder med Socialisterne. Skulle man sammenligne partiet med et dansk parti kunne det være det Radikale Venstre, som man også har kontakt til og har besøgt så sent som i januar 2006.

Neritan Ceka har opnået at blive formand for det faste parlamentsudvalg om nationale sikkerhedsspørgsmål.

Ceka blev genvalgt ved valget i sommeren 2005, ikke på et kredsmandat, for sådanne opnås – med enkelte undtagelser – kun af de to største partier, Demokraterne og Socialisterne, men på et såkaldt proportionelt mandat.

Trods uformelle henvendelser fra Demokraterne i sensommeren 2005, besluttede Neritan Ceka og hans parti fortsat at holde sig til venstre og – i modsætning til det borgerlige nydemokratiske parti under ledelse af Genc Pollo – ikke at indgå i et regeringssamarbejde med Sali Berisha. 

Genc Pollo og hans parti er også sprunget ud fra Demokraterne.

Muligvis spiller personlige overvejelser en stor rolle, for det er Cekas opfattelse at Sali Berisha er meget egenrådig, og at et politisk samarbejde – alene af dén grund – ikke kan komme på tale.

Eksterne henvisninger 

 Opslag på Albaniens Parlaments web-site
 Kilde: Bjørn Andersen: Albansk Almanak, 1999 ff.
 Interview med Neritan Ceka i: Bjørn Andersen (red.): Sidste Nyt fra Albanien, Kosóva og Makedonien nr. 287, 13. januar 2006 – online på bjoerna.net
 Michael Skovgaard-Hansen om Via Egnatia og om et besøg hos Neritan Ceka i 1981 


Politikere fra Albanien
Videnskabsfolk fra Albanien
Arkæologer
Okeanide

Okeaniderne var i græsk mytologi de 3000 døtre af titanerne Okeanos og Thetys. De regnedes blandt nymferne og var skytsguder for floder, kilder og have.

Den græske forfatter Hesiod har i sit værk Theogonien en liste over Okeaniderne.

Eksterne links 

 

Nymfer
Hermann Oberth

Hermann Julius Oberth (født 25. juni 1894, død 28. december 1989) var en af de første raketforskere.

Liv 

Oberth, som stammede fra en Siebenbürg-saksisk familie, blev født i Hermannstadt i Transsylvanien i Ungarn. Da han var omkring 11 år gammel blev han fortryllet af Jules Vernes romaner, især Rejsen til månen, og han byggede sin første raketmodel, da han var 14. 

Oprindelig studerede han medicin og fortsatte med at arbejde med raketter i fritiden. Efter 1. verdenskrig flyttede han til Tyskland og studerede fysik i München og Göttingen. I 1922 blev hans doktordisputats om rumfart, Die Rakete zu den Planetenräume, ikke accepteret, fordi den var "utopisk". Senere fik han sin doktorgrad – for samme disputats – fra et universitet i Transsylvanien, nu en del af Rumænien.

I 20'erne og 30'erne udvidede Oberth sin disputats til bogen Wege zur Raumschiffahrt (1929), sluttede sig til en forening af raketentusiaster og var konsulent på Fritz Langs film Die Frau im Mond.

I 1938 bosatte han sig i Tyskland – han var flyttet frem og tilbage flere gange – og i 1941 begyndte han at arbejde ved forsøgscentret i Peenemünde, hvor han hjalp med udviklingen af V2-raketten.

Efter 2. verdenskrig levede Oberth i Schweiz, Italien og USA, men bosatte sig endeligt i Feucht, en lille by nær Nürnberg. Han vedblev med at arbejde på og skrive om raketter, rumfart, og ufoer. Han trak sig tilbage i 1962. Fra 1965 til 1967 var han medlem af højreekstremistpartiet NPD.

Indflydelse 

Oberth var en af de første og vigtigste raketforskere. Hans disputats "Raketter i det interplanetariske rum" har præcise beregninger for fremdrift af totrinsraketter og brug af gyroskopiske styresystemer, dvs. instrumenter, som hele tiden indstiller sig i forhold til bevægelsesretningen. Så man altid kunne orientere sig op og ned, selv om man er vægtløs. Hans mange bøger og artikler fremmede interessen for rumfart. Wernher von Braun var en af hans studenter.

Se også 
 Hermann Oberth Rumfartsmuseet i Feucht
 Oberth-effekten
 Oberth-krateret på Månen
 I 1993 blev Hermann Oberth-selskabet forenet i det Tyske Selskab for Luft- og Rumfart
 I Star Trek er der "Oberth-klasse" rumskibe

Ekstern henvisning 

 Hjemmeside af Hermann Oberth Rumfartsmuseet i Feucht – på tysk og engelsk 

Fysikere fra Tyskland
Transsylvanere
Raketforskere
Æltemaskine

En æltemaskine er et teknisk hjælpemiddel til blanding eller æltning af forskellige substanser til en dej af en hensigtsmæssig og anvendelig konsistens. Æltemaskiner finder først og fremmest industriel anvendelse, men også mange almindelige køkkenmaskiner er forsynet med ekstraudstyr i form af speciel udformede metalarme, som kan anvendes til æltning. 

Æltemaskiner bliver for eksempel brugt til at blande ingredienserne til brød- eller kagedej.
Derudover anvendes æltemaskiner i vid udstrækning inden for såvel mejeriindustrien som inden for den farmaceutiske, kosmetiske og kemiske industri.

Køkkenmaskiner
Christian Wilster

Christian Friedrich Emil Wilster (født 27. september 1797 i København, død 11. januar 1840) var en dansk digter og oversætter af klassiske tekster.

Han var søn af Carl Henrik Wilster. Wilster tog juridisk embedsprøve i 1816 og teologisk embedseksamen i 1822, inden han i 1827 blev magister. Han blev derefter lektor i græsk ved Sorø Akademi og skrev egne digte i nationalromantisk stil, men blev særligt kendt for sine oversættelser af Iliaden og Odysseen. Frem til Otto Steen Dues oversættelser fra omkring 2000 var Wilsters oversættelser af Homer de mest kendte i Danmark.

Efter hans død udkom hans oversættelse af otte af Euripides' tragedier.

Eksterne henvisninger 
 
 Værker af Christian Wilster online på Kalliope.org
 Christian Wilster på Dansk Forfatterleksikon

Skolefolk fra Danmark
Oversættere fra Danmark
Filologer fra Danmark
Personer fra København
Jurister fra Danmark
Teologer fra Danmark
Danskere i 1800-tallet
Personer i Dansk Biografisk Leksikon
Christian
Dansksprogede forfattere fra Danmark
Ålebæk (Borre)

Ålebæk er en bebyggelse i Borre Sogn øst for Borre på Møn.

Stedet nævnes 1135. Allerede i middelalderen lå her en gård, og i 1395 nævnes Cecilia Jensdatter, enke efter Hennike Grubendal af Westah (Vestud syd for Borre). I 1406 nævnes en væbner Folmer Jepsen i Ålebæk, og i 1420 en væbner Jens Josefsen. I 1434 skødede Engelbrecht Albrectson det gods i Vestud, som var tilfaldet ham efter Eggert Grubendal, til Hennike Grubendal. I 1593 boede her den mønske landsdommer Per Friis.

Ved salget af krongodset på Møn i 1789 blev godset Ålebækgård etableret ved sammenlægning af jord fra 14 bøndergårde fra Ålebæk. Bønderne vandt auktionen i Stege, men solgte det umiddelbart efter til amtsfuldmægtig Johannes Jydtmann. I 1806 opkøbtes både Ålebækgård og Nordfelt gods af stiftamtmand Christopher Schøller Bülow (1770-1830), og i 1922 udstykkedes jorden i 16 husmandsbrug. Husmandsbrugene ligger langs en nordgående vej fra Ålebækgård. Udstykningen fik navnet Lisebjerg efter en høj ved gården, hvor der er en runddysse med en stor dæksten kaldet Stenkisten. Langs vejen, som fører forbi Ålebækgård, er et stendige.
Langs skoven Stubberup Have ud mod stranden er Ålebækgårdskoven.

Valgmenighedspræst og salmedigter Wilhelm Birkedal er født der 7 nov. 1809 som søn af forpagteren.

Ålebæk Strand ligger på nordkysten øst for Sletten. Stedet hørte under Ålebækgård, og bestod af 2 ejendomme på hver ca. 3 tdr. land. De blev frasolgt i 1927, og sammenlagt til en ejendom. Bebyggelsen på ejendommene bestod af en sammenbygget længe. Den var indrettet med 2 beboelser på midten, og stald i begge ender. Det var en bygning opført med lerklinede vægge og bindingsværk, der var overkalket. Den var tækket med strå. Bygningen nedbrændte totalt i 2006.

Kilder
Trap, J. P. Danmark. Præstø Amt. Bind IV, 5. udg., 1955.

Borre
Lokaliteter på Møn
Picramniaceae

Picramniaceae er en plantefamilie, der findes udbredt i Mellem- og Sydamerika. Den består af 2 slægter og omtrent 50 arter. Det er små træer med bittert smagende bark og med skruestillede, sammensatte blade. Småbladene sidder spredt langs bladets akse. De små blomster er samlet i klaser. Her nævnes blot de to slægter, der i øvrigt er temmelig ukendte.

 Alvaradoa
 Picramnia

Picramniales
Valmet

Valmet Corporation er et finsk virksomhedskonglomerat indenfor udvikling, fremstilling og servicering af pulp, papir og energi. Virksomheden blev genetableret efter fraspaltningen af pulp, papir og energi forretningsområderne fra Metso Group i december 2013. Virksomheden har operationer i omkring 30 lande og omkring 11.000 ansatte. Hovedsædet er i Espoo i Finland og koncernen er børsnoteret på NASDAQ OMX Helsinki Ltd.

Historie 
Navnet er en sammentrækning af det finske Valtion Metallitehtaat (Statens metalfabrikker).
De opstod i 1951, ved at den finske stat sammelagde en række forskellige fabrikker.
Fabrikkerne fremstillede så forskellige ting som, flyvemaskiner, biler, traktorer, lokomotiver, skibe, marinemotorer, våben og husholdningsapparater.

Fabrikken har siden været igennem flere frasalg af dele af produktionen og sammenlægning med andre fabrikker.

Traktorer 

Traktormærket Valmet blev fremstillet i Finland og Brasilien.
Traktorerne har været fremstillet på licens af Eicher i Indien og Hattat i Tyrkiet.

Navnet har været brugt i flere kombinationer opstået efter opkøb:
 Efter opkøb af Volvo BM traktorer i 1979 brugtes handelsnavnet Volvo BM Valmet
 Efter en periode skiftede navnet tilbage til Valmet.
 Efter frasalg af traktordivisionen til Partek i 2001 blev navnet Valtra Valmet indført til traktorerne.
 Efter salg af traktordivisionen til AGCO i 2004, så kom traktorne til at hedde Valtra.

Referencer 

Konglomerater fra Finland
Espoo
Tidligere køretøjsproducenter
Køretøjsmærker
Traktormærker
Køretøjsproducenter fra Finland
Thule-sagen

Thule-sagen kan referere til en række forskellige sager med relation til Thule Air Base ved Thule i Grønland.

Følgende sager benævnes Thule-sagen:

 Thule-sagen (tvangsflytning) – En erstatningssag som blev rejst med krav om erstatning til de folk som i 1953 blev tvangsforflyttet fra deres boplads Uummannaq til Qaanaaq på grund af dens tætte beliggenhed til Thule Air Base. De i alt 127 "Thule"-boere fik blot tre dages varsel til at forlade deres århundreder gamle boplads til en nordligere bygd (Qaanaaq).

 Thule-sagen (1968) – Efterspillet i 1968 til Thuleulykken, hvor et amerikansk B-52 bombefly, 21. januar 1968 styrtede ned på isen i North Star Bay i nærheden af Thule Air Base med kernevåben om bord.
 Thule-sagen (thulearbejderne) – En sag rejst af tidligere arbejdere på Thule Air Base, der hjalp i forbindelse med oprydningen efter Thuleulykken.
 Thule-sagen (1995) – En politisk sag som følge af offentliggørelsen af, at Danmark under Den kolde krig officielt tilkendegav, at Danmark ikke accepterede atomvåben på dansk jord, men reelt accepterede tilstedeværelsen af amerikanske atomvåben i Grønland.

Journalist Poul Brink har i sin bog "Thule-sagen – løgnens univers" gennemgået sagerne.

Se også 
 Poul Brink, Thulesagen, løgnens univers, 
 
 

Grønlands historie
Danmarks politik
Tornio

Tornio (svensk: Torneå) er en by ved Torne älv i Finland tæt ved grænsen til Sverige. Nærmeste by på den svenske siden af elven er Haparanda, afstanden er kun ca. 500 m. Der bor 21.326 (31. december 2021) i Tornio.

Byens store helt er Teemu Tainio, der spiller fodbold for Tottenham Hotspurs.

Byer i Finland
Kommuner i Lappi
Hennike Grubendal af Westah

Hennike Grubendal af Westah (omkring 1400).

Han var søn af lensmand på Søborg Henneke Grubendal (død 1361) og Cecilie Jensdatter i Gunderslev (nævnt 1412), og sad på Ålebækgård på Møn omkring 1400. Westah refererer til Vestud syd for Borre på Møn.

Han var bror til lensmand og rigsråd Claus Grubendal, far til Eggert Grubendal af Westah (død 1434) og farfar til Hennike Grubendal til Skøringe på Falster.

Grubendal af Westah, Hennike
Tjek fødsels- og dødsår
Danskere i 1400-tallet